Meddelelse om indledning af en fornyet undersøgelse (som følge af foranstaltningernes udløb) og en interimsundersøgelse af antidumpingforanstaltningerne vedrørende importen af visse kornorienterede elektriske plader med oprindelse i Rusland

(2001/C 53/05)

Efter offentliggørelsen af en meddelelse om det forestående udløb(1) af gyldigheden af de gældende antidumpingforanstaltninger vedrørende importen af visse kornorienterede elektriske plader med oprindelse i Rusland (i det følgende benævnt "det pågældende land") modtog Kommissionen en anmodning om en fornyet undersøgelse i henhold til artikel 11, stk. 2, i Kommissionens beslutning 2277/96/EKSF(2) (i det følgende benævnt "grundbeslutningen"). Kommissionen har endvidere besluttet at indlede en interimsundersøgelse på eget initiativ i henhold til artikel 11, stk. 3, idet den begrænses til foranstaltningernes form.

1. Anmodning om fornyet undersøgelse

Amodningen blev indgivet den 20. november 2000 af Eurofer (Foreningen af Europæiske Stålproducenter) (i det følgende benævnt "ansøgeren") på vegne af producenter, som tegner sig for hele produktionen i Fællesskabet af visse kornorienterede elektriske plader.

2. Vare

Den vare, der er genstand for den fornyede undersøgelse, er kornorienterede koldvalsede plader og bånd af siliciumelektrisk stål, af bredde over 500 mm, med oprindelse i Rusland (i det følgende benævnt "den pågældende vare"), der i øjeblikket tariferes under KN-kode 7225 11 00 og 7226 11 10. Disse KN-koder angives blot til orientering.

3. Gældende foranstaltninger

De gældende foranstaltninger for den pågældende vare er en endelig antidumpingtold, der indførtes ved Kommissionens beslutning 303/96/EKSF(3), ved hvilken der også blev godtaget tilsagn fra tre eksportører.

4. Begrundelse for fornyet undersøgelse

4.1. Begrundelse for den fornyede undersøgelse (som følge af foranstaltningernes udløb)

Anmodningen er indgivet med den begrundelse, at foranstaltningernes udløb sandsynligvis vil medføre, at der fortsat og/eller igen vil finde dumping sted og blive forvoldt erhvervsgrenen i Fællesskabet skade.

Hvad angår påstanden om, at der fortsat finder dumping sted, fastsatte ansøgeren i henhold til artikel 2, stk. 7, i grundforordningen den normale værdi for Rusland på grundlag af prisen i et passende land med markedsøkonomi, som er nævnt i punkt 5.1, litra c), i denne meddelelse. Påstanden om, at der fortsat finder dumping sted, er baseret på en sammenligning af den normale værdi fastsat som angivet i foregående sætning og priserne ved eksport af den pågældende vare til Fællesskabet. På dette grundlag er den beregnede dumpingmargen betydelig.

Hvad angår påstanden om, at der igen vil finde dumping sted, hævdes det, at den russiske eksport til en række tredjelande foregår til meget lave dumpingpriser.

Ansøgeren hævder endvidere, at den mængde, der eksporteres til Fællesskabet, efter al sandsynlighed vil stige som følge af uudnyttet kapacitet, begrænsninger for eksporten til andre traditionelle markeder end EU (f.eks. antidumpingforanstaltninger i Folkerepublikken Kina, aftale med USA om eksportbegrænsning) og veletablerede distributionskanaler for den russiske vare i Fællesskabet.

Hvad skadesaspekterne angår, hævdes det, at der på grund af EF-erhvervsgrenens situation sandsynligvis igen vil blive forvoldt skade, hvis foranstaltningerne bortfalder. Det hævdes, at de russiske varer fortsat indføres til priser, som ligger under EF-erhvervsgrenens priser, og at de vil fortsætte med at ligge på dette niveau, og at importmængden sandsynligvis også vil stige.

4.2. Begrundelse for interimsundersøgelsen

Kommissionen har på eget initiativ besluttet at indlede en interimsundersøgelse i henhold til artikel 11, stk. 3, for at undersøge, om foranstaltningens form er velegnet.

Det bør bemærkes, at der har været problemer med at håndhæve bestemmelserne i forbindelse med tilsynet med tilsagnet, med følger for den afhjælpende virkning af foranstaltningerne.

5. Procedure

Kommissionen har efter høring af det rådgivende udvalg fastslået, at der foreligger tilstrækkeligt bevis til at begrunde indledningen af en fornyet undersøgelse (som følge af foranstaltningernes udløb) og en interimsundersøgelse, og iværksætter hermed en fornyet undersøgelse i overensstemmelse med artikel 11, stk. 2 og 3, i grundbeslutningen. Interimsundersøgelsen er begrænset til foranstaltningernes form.

5.1. Procedure for fastsættelse af sandsynligheden for, at der fortsat og/eller igen vil finde dumping sted og blive forvoldt skade

Det vil ved undersøgelsen blive fastslået, om der er sandsynlighed for, at foranstaltningernes udløb vil betyde, at der fortsat eller igen vil finde dumping sted og blive forvoldt skade. Det vil også blive undersøgt, om der er behov for at opretholde eller fjerne de eksisterende foranstaltninger, og foranstaltningernes form vil blive undersøgt.

a) Spørgeskema

For at indhente de oplysninger, som Kommissionen anser for nødvendige til sin undersøgelse, sender den spørgeskemaer til erhvervsgrenen i Fællesskabet og til alle producentsammenslutninger i Fællesskabet, eksportørerne/producenterne i Rusland, alle sammenslutninger af eksportører/producenter, importørerne, alle importørsammenslutninger, der er nævnt i anmodningen, eller som deltog i den undersøgelse, der førte til indførelse af de foranstaltninger, der er omfattet af denne fornyede undersøgelse, samt til myndighederne i det pågældende eksportland.

Under alle omstændigheder bør alle parter, som ikke deltog i den undersøgelse, der førte til indførelse af de foranstaltninger, der er omfattet af denne fornyede undersøgelse, kontakte Kommissionen omgående pr. fax for at få fastslået, om de er opført i anmodningen, og om nødvendigt anmode om et spørgeskema inden for den frist, der er fastsat i punkt 6, litra a), nr. i), da den frist, der er fastsat i punkt 6, litra a), nr. ii), i denne meddelelse gælder for alle interesserede parter.

b) Indsamling af oplysninger og høringer

Alle interesserede parter anmodes om at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation til støtte herfor. Disse oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii), i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning indgives inden for den frist, der er fastsat i punkt 6, litra a), nr. iii) i denne meddelelse.

c) Valg af tredjeland med markedsøkonomi

I den tidligere undersøgelse anvendtes Brasilien som et passende tredjeland med markedsøkonomi med henblik på fastsættelse af den normale værdi for Rusland. Kommissionen påtænker at anvende Brasilien igen til samme formål. Interesserede parter anmodes om at fremsætte bemærkninger til dette valg inden for den frist, der er fastsat i punkt 6, litra b), i denne meddelelse.

5.2. Procedure for vurdering af Fællesskabets interesser

I overensstemmelse med artikel 21 i grundbeslutningen og i tilfælde af, at det bekræftes, at der er sandsynlighed for, at der fortsat og/eller igen vil finde dumping sted og blive forvoldt skade, vil der blive truffet beslutning om, hvorvidt det er i modstrid med Fællesskabets interesser at opretholde eller ophæve antidumpingforanstaltningerne. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan, forudsat at de kan godtgøre, at der er en objektiv forbindelse mellem deres aktiviteter og den pågældende vare, give sig til kende og indgive oplysninger til Kommissionen inden for den frist, der er fastsat i stk. 6, litra a), nr. ii), i denne meddelelse. Parter, som handler som anført i foregående sætning, kan anmode om at blive hørt mundtligt ved at angive, hvilke særlige grunde der er til, at de bør høres, inden for den frist, der er fastsat i stk. 6, litra a), nr. iii, i denne meddelelse.

Det skal bemærkes, at der kun tages hensyn til oplysninger, der indgives i henhold til artikel 21, hvis oplysningerne er behørigt dokumenteret på indgivelsestidspunktet.

6. Frister

a) Generelle frister

i) For parter for at anmode om et spørgeskema

Alle interesserede parter, som ikke deltog i den undersøgelse, der førte til de foranstaltninger, der er omfattet af denne fornyede undersøgelse, bør anmode om et spørgeskema snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter for at give sig til kende, indsende besvarelser af spørgeskemaet og fremlægge andre oplysninger

Alle interesserede parter må, hvis der i undersøgelsen skal tages hensyn til deres redegørelser, give sig til kende over for Kommissionen, fremføre deres synspunkter og indsende besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for udvælgelse af land med markedsøkonomi

Parter i undersøgelsen, som ønsker det, kan også fremsætte bemærkninger til forslaget om at anvende Brasilien, som nævnt i punkt 5.1, litra c), i denne meddelelse som passende tredjeland med markedsøkonomi med henblik på at fastsætte den normale værdi for Rusland. Sådanne bemærkninger skal være Kommissionen i hænde inden for en frist på 10 dage fra datoen for offentliggørelsen af denne meddelelse i De Europæiske Fællesskabers Tidende.

7. Skriftlige redegørelser, besvarelse af spørgeskema og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den pågældendes navn, adresse, e-post, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B

8. Manglende samarbejdsvilje

I tilfælde, hvor interesserede parter nægter at give adgang til nødvendige oplysninger eller på anden måde undlader at meddele sådanne oplysninger inden for fristerne eller lægger væsentlige hindringer i vejen for undersøgelse, kan der i henhold til artikel 18 i grundbeslutningen træffes afgørelse, positiv eller negativ, på grundlag af de foreliggende faktiske oplysninger.

Konstateres det, at interesserede parter har meddelt urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger.

(1) EFT C 216 af 28.7.2000, s. 2.

(2) EFT L 308 af 29.11.1996, s. 11, senest ændret ved beslutning 1000/1999/EKSF (EFT L 122 af 12.5.1999, s. 35).

(3) EFT L 42 af 20.2.1996, s. 7.